Information fra Parcelhusejernes Landsforening 2009:

 

 

Vintervedligeholdelse i Grundejerforeninger
I mange grundejerforeninger har man vedtaget at lave samlede løsninger for vintervedligeholdelsen i foreningens område. Dette dels for at foreningens fællesarealer samt medlemmernes ansvarsområder lever op til lovens bogstav i Lov om vintervedligeholdelse.

 

Da en fælles løsning i en grundejerforening ikke betyder, at det er bestyrelsen, der render rundt med koste og skovle, men at man typisk entrerer med et lokalt firma om at løfte arbejdsbyrden, melder spørgsmålet om det kontraktretslige forhold sig – specielt set i forhold til ansvarsfordelingen.

 

Til illustration af den type henvendelser, som vi får i sekretariatet, har vi i redigeret form medtaget indholdet af en sådan henvendelse, der ret tydeligt viser nogle af de aspekter, som man tænker over i grundejerforeningen – men ikke nødvendigvis dem alle.

 

Hej PL
Grundejerforeningen påtænker at indgå vedhæftede aftale om vintertjeneste med anlægsgartnerfirmaet XX. I aftalen har firmaet noteret følgende forbehold:

”Firmaet tager ikke ansvar for skade på inventar eller materiel, der måtte være dækket af sne under arbejdet.”

 

• Er det juridisk korrekt at firmaet kan notere et så generelt forbehold samtidig med at de tilbyder assistance til snerydning?

• Hvis firmaet ikke har ansvar for skader på ”inventar og materiel”, hvem har så?

• Er det ansvar som kan pålægges grundejerforeningen og dens medlemmerne dækket igennem den forsikring vi har tegnet hos PL?

 

På forhånd tak for hjælpen.

 

Svar til PL:
 

Kontrakten
 

Ved en så generel ansvarsfraskrivelse ville vi nok anbefale at se sig om efter en anden at kontrahere med. Formålet er jo netop at få fjernet sne (ergo at alt må forventes at kunne være dækket af sne) og der kan som udgangspunkt ikke gives carte blanche til en hvilken som helst kørsel/ageren fra entreprenørens side. Hertil kommer, at den erhvervsdrivende må tage ansvaret for sine ansattes handlinger. Og hvis denne ikke kan leve med det, til den pris tilbuddet lyder på, så må denne jo enten lade være eller prisfastsætte sit ansvar som et led i tilbudsgivningen.

Sker der skader som følge af dennes udøvelse af sit hverv, må det efter PL’s vurdering som udgangspunkt være den erhvervsdrivenes ansvarsforsikring, der må dække sådanne forhold.

Det bemærkes samtidig, at den passus i tilbuddet omkring, at arbejdet fra gang til gang skal rekvireres telefonisk dagen forinden vil kunne give et bevismæssigt problem ud over de rent praktiske problemer, det måtte medføre for den person, der får ansvaret for at forestå ”indmeldingen”. Personligt ville vi med andre ord ikke acceptere aftalen, således som den foreligger.

 

Generelt
Udgangspunktet for snerydning mv. er jo, at det er den enkelte grundejer, der har ansvaret for dette jf. Lov om vintervedligeholdelse.

Sker der skader ud for den enkelte husejers hus, så må disse i første omgang anmeldes til den pågældende husejers lovpligtige husejerforsikring.

Det pågældende selskab vil i givet fald kunne rejse regres mod grundejerforeningen/entreprenøren, hvor der måtte kunne siges at være et delansvar.

Rettes der krav mod grundejerforeningen, så er dette som udgangspunkt omfattet af forsikringspakken, såfremt der er tale om en ordning, der er vedtaget på foreningens generalforsamling og dermed en del af grundejerforeningens naturlige drift.

Vi har dog vores tvivl om, hvorvidt forsikringsselskabet vil acceptere, at en bestyrelse accepterer en så generel ansvarsfraskrivelse, som den her anførte, idet man – såfremt ansvarsfraskrivelsen kan holde i byretten – jo dermed har afskåret forsikringsselskabet fra at gøre regres mod den erhvervsdrivende. Men dette spørgsmål undersøger vi nærmere og vender tilbage på, når vi har svar fra forsikringen.

Generelt bør man altid sikre sig, at den entreprenør, som man kontraherer med har tegnet en ansvarsforsikring, da der jo også er spørgsmål om selvrisiko, risiko for præmieforhøjelser mv.

 

Kombineret
I forbindelse med de tidsmæssige beskrivelser i aftalen for udførelsen af arbejdet, så er det også vigtigt, at I får indskærpet jeres medlemmer, at det - på trods af den fælles snerydningsordning i grundejerforeningen - er dem som husejere, der har det overordnede ansvar for, at der er glatførebekæmpet rettidigt.

Hvis det således ikke er muligt for firmaet at rydde tids nok til at dette opfylder den lokale politivedtægts krav, så er det det enkelte medlem, der selv må ud med skovlen, indtil firmaet når frem.

Man vil således kunne opleve situationer – hvilket jeg selv oplever (selv om jeg selv bor til offentlig vej) – at når jeg er færdig med at rydde og salte, så kommer (i mit tilfælde) kommunen og fejer det hele én gang til.

Bagsiden er selvfølgelig det ”spildte” arbejde, men bonussiden er, at man ved, at man har fulgt lovens bogstav, at der ikke er nogen, der er kommet til skade, samt at den pågældende arbejder formentlig sidder med røde ører fra mere end kulden inde i sin kabine.

